《吴侍禁绿野亭》
宋代·米芾

楚江倒水天上来，吴山削玉青崔嵬。飞流欲截众峰险，挥手可擘烟云开。

危亭据此揭佳丽，斲出榱桷超层台。凭空直喜纵高举，下瞰愈觉心悠哉。

旷野万顷正入眼，清风四坐无纤埃。浅黛低泼弱柳色，红粉正抹秋莲腮。

好音终日自多兴，美景变态谁能裁。主人与客穷新赏，罗榼更掷神仙杯。

歌珠舞雪不知已，何妨邀月聊徘徊。时来孰肯趣真隐，寄语沮溺无嫌猜。

作者简介：米芾（1051-1107），北宋书法家、画家，书画理论家。祖籍太原，迁居襄阳。天资高迈、人物萧散，好洁成癖。被服效唐人，多蓄奇石。世号米颠。书画自成一家。能画枯木竹石，时出新意，又能画山水，创为水墨云山墨戏，烟云掩映，平淡天真。善诗，工书法，精鉴别。擅篆、隶、楷、行、草等书体，长于临摹古人书法，达到乱真程度。宋四家之一。曾任校书郎、书画博士、礼部员外郎。